Stjórnarandstæðingar á breska þinginu sækja hart að Boris Johnson forsætisráðherra fyrir að hafa brotið sóttvarnarreglur og sagt þinginu ósatt um garðveislu sem haldin var í Downingstræti 10 vorið 2020. Hann hefur til þessa hvorki neitað því né játað að hafa verið í veislunni.
Fyrirspurnatími er hafinn í neðri málstofu breska þingsins þar sem stjórnarandstæðingar krefja Johnson svara, um hvort hann og eiginkona hans hafi tekið þátt í garðveislu á sama tíma og strangar reglur um sóttvarnir og samkomuhald voru í gildi vegna farsóttarinnar. Hann hefur til þessa engu viljað svara um málið.
Fyrirspurnartíminn hófst á yfirlýsingu frá Boris Johnson, sem stjórnmálaskýrendur sögðu að kynni að vera sú mikilvægasta á stjórnmálaferli hans til þessa: Hann byrjaði á að biðja forseta þingsins afsökunar.
Hann bætti því síðan við að hann hefði fengið nægar upplýsingar til þess að hann áttaði sig á að mistök hefðu verið gerð og að hann axlaði ábyrgð á þeim.
Það var ITV sjónvarpsstöðin sem greindi í vikunni frá tölvupósti frá því í maí 2020 þar sem starfsfólki í Downingstræti 10 var boðið að taka þátt í garðveislu. Fjörutíu eru sagðir hafa tekið þátt í hinni. Fleiri upplýsingar hafa borist um veislugleði í höfuðstöðvum bresku ríkisstjórnarinnar, sem jafnframt er bústaður forsætisráðherrans, eftir að faraldurinn braust út með ströngum samkomutakmörkunum. Boris Johnson hefur legið undir ámæli stjórnarandstöðunnar vegna þessa og nú virðist þolinmæði æ fleiri samherja hans vera á þrotum. Einn þeirra orðaði það svo í dag að tími væri kominn til að endurræsa vélina í númer tíu og byrja að byggja að nýju upp traust kjósenda á Íhaldsflokknum.
Boris Johnson, forsætisráðherra Bretlands, biðst afsökunar og kveðst axla ábyrgð, vegna garðveislu sem var haldin í híbýlum hans vorið 2020 þegar strangar sóttvarnarreglur og samkomutakmarkanir voru í gildi. 